Pernille Vermund (LA), 2025-10-21:
Jeg synes jo, det er lidt bemærkelsesværdigt, at man som parti kan gå ind for afbureaukratisering og så alligevel være imod deregulering.
Hvis ikke afbureaukratisering er deregulering, hvad er det så?
Det må de partier, der er imod deregulering jo så svare på.
I Liberal Alliance har vi fra første dag været kritisk over for bæredygtighedsrapporteringsloven – loven, som erhvervsministeren i sin tid omtalte som en konkurrencefordel for danske virksomheder.
I dag er ministeren også blevet klogere, lidt hjulpet på vej af EU.
Nu omtaler selv samme minister loven som et benspænd for den grønne omstilling.
Sjældent, hvis nogen sinde, har jeg været så enig med erhvervsministeren.
Den dag skulle jo også komme.
Bæredygtighedsrapporteringsloven er et bureaukratisk monster.
Stod det alene til os og måske nogle af vores gode venner blandt de borgerlige, ville bæredygtighedsrapporteringsloven blive afskaffet helt.
Når man har erkendt, at loven spænder ben for den grønne omstilling, og når man ved, at loven samlet set årligt ville koste danske virksomheder mellem 6 og 10 mia. kr., giver det simpelt hen ikke nogen mening at fastholde loven for nogen virksomheder.
Er man kynisk, kan man måske mene, at de allerstørste virksomheder, som allerede er blevet ramt af loven, nok kan bære den byrde.
Indimellem kan man jo til og med indvende, at det er de store virksomheder, som har råd til jurister og økonomer, der på den lange bane vil vinde på, at der stilles stadig større krav.
Men selv hvis man har det synspunkt, bør man huske på, at bæredygtighedsrapporteringsloven ikke kun gælder for den enkelte virksomhed eller leverandør, den gælder også for dennes underleverandørerer, og her rammer loven så alligevel de små og mellemstore virksomheder, som vi med stopknappen i dag forsøger at skåne.
Derfor burde bæredygtighedsrapporteringsloven afskaffes helt.
Man burde starte forfra.
Når vi alligevel stemmer for lovforslaget, som vi behandler i dag, og når vi i foråret var med i aftalen, der ret tidligt gav de omfattede virksomheder vished og tryghed for, at de ikke ville blive omfattet fra årsskiftet, skyldes det naturligvis, at vi ikke vil tage de mange virksomheder til gidsel i en politisk kamp for de få.
Lovforslaget gennemfører som nævnt en aftale mellem regeringen, Liberal Alliance, Det Konservative Folkeparti, som endte med at være med, ja, Radikale Venstre og Dansk Folkeparti, så vidt jeg husker, selv om de ikke er nævnt i lovforslaget, om udskydelse af bæredygtighedsloven i 2 år for visse virksomheder.
Lovforslaget udskyder tidspunktet for, hvornår virksomheder skal begynde at rapportere om bæredygtighed med 2 år.
Det betyder, at en lang række større virksomheder ikke skal rapportere fra det regnskabsår, der starter i 2026, altså lige som lidt, mens børsnoterede SMV'er går fri til og med 2027.
Indtil da vil vi bruge vores stemmer og vores mandater Liberal Alliance såvel i EU som her i Folketinget på at få loven afskaffet helt, på at starte forfra.
Lovforslaget implementerer, som tidligere ordførere har nævnt, den første del af Europa-Kommissionens simplificeringspakke og skal jo så, modsat hvad vi i mange år ellers har modtaget af direktiver og forordninger fra EU, reducere administrative byrder og styrke konkurrenceevnen.
Det er i den grad kærkomment, hvis den slags begynder at komme fra EU's side.
Liberal Alliance støtter forslaget.